B. ATHSTRUCHTÚRÚ CRUACH

An Conradh ag bunú Bunreachta don Eoraip, Cuid III, Teideal III, Caibidil I, Roinn 5, Rialacha iomaíochta

1. D'ainneoin Airteagail III-167 agus III-168 den Bhunreacht measfar go bhfuil státchabhair arna deonú ag an Rómáin ar mhaithe le hathstruchtúrú do chodanna sonraithe de thionscal cruach na Rómáine ó 1993 go 2004 ag luí leis an gcómhargadh, ar chuntar:

- go bhfadaítear go dtí an 31 Nollaig 2005 an tréimhse dá bhforáiltear in Airteagal 9(4) de Phrótacal 2 maidir le táirgí CEGC atá i gceangal leis an gComhaontú Eorpach ag bunú comhlachais idir na Comhphobail Eorpacha agus a mBallstáit, de pháirt amháin, agus an Rómáin, den pháirt eile [8],

- go cloítear i gcaitheamh na tréimhse 2002-2008 leis na téarmaí atá leagtha amach sa phlean um athstruchtúrú agus sna pleananna leithleacha gnó ar ar a mbonn a fadaíodh an Prótacal thuasluaite,

- go gcomhalltar na coinníollacha atá leagtha amach sna forálacha seo agus i bhFoscríbhinn A,

- nach ndéantar aon státchabhair i bhfoirm ar bith a dheonú ná a íoc do na muilte cruach atá folaithe sa chlár náisiúnta um athstruchtúrú ón 1 Eanáir 2005 go dtí an 31 Nollaig 2008, deireadh na tréimhse don athstruchtúrú, agus

- nach n-íoctar aon státchabhair um athstruchtúrú do thionscal cruach na Rómáine tar éis an 31 Nollaig 2004. Chun críocha na bhforálacha seo agus Fhoscríbhinn A, tuigfear státchabhair um athstruchtúrú mar aon bheart a bhaineann le cuideachtaí cruach arb éard é státchabhair de réir bhrí Airteagal 87(1) de Chonradh CE agus nach féidir a mheas go bhfuil sé ag luí leis an gcómhargadh i gcomhréir leis na gnáthrialacha a chuirtear i bhfeidhm sa Chomhphobal.

2. Is iad na cuideachtaí atá liostaithe i gCuid I d'Fhoscríbhinn A (dá ngairtear "cuideachtaí tairbhiúla" anseo feasta), agus iad siúd amháin, a bheidh cáilithe do státchabhair faoi chuimsiú chlár na Rómáine um athstruchtúrú cruach.

3. Tráth nach déanaí ná an 31 Nollaig 2008 (dá ngairtear "deireadh na tréimhse um athstruchtúrú" anseo feasta), críochnófar athstruchtúrú earnáil chruach na Rómáine, mar atá tuairiscithe i bpleananna leithleacha gnó na gcuideachtaí tairbhiúla agus sa chlár náisiúnta um athstruchtúrú, agus i gcomhréir leis na coinníollacha atá leagtha amach sna forálacha seo agus i bhFoscríbhinn A.

4. Ní fhéadfaidh cuideachta thairbhiúil:

(a) i gcás cumaisc le cuideachta nach bhfuil liostaithe i gCuid I d'Fhoscríbhinn A, tairbhe na cabhrach arna deonú don chuideachta thairbhiúil a chur ar aghaidh;

(b) sócmhainní aon chuideachta nach bhfuil liostaithe i gCuid I d'Fhoscríbhinn A a ghabháil chuici agus tairbhe na cabhrach arna deonú di sa tréimhse go dtí an 31 Nollaig 2008 a chur ar aghaidh.

5. Déanfaidh aon athrú iardain ar úinéireacht aon cheann de na cuideachtaí tairbhiúla urramú ar na coinníollacha agus na prionsabail i dtaca le hinmharthanacht, státchabhracha agus laghdú cumais atá sainithe sna forálacha seo agus i bhFoscríbhinn A.

6. Cuideachtaí nach bhfuil liostaithe mar "chuideachtaí tairbhiúla" faoi Chuid I d'Fhoscríbhinn A, ní thairbheoidh siad de státchabhair um athstruchtúrú ná d'aon chabhair eile nach meastar a bheith ag luí le rialacha státchabhrach Comhphobail agus ní bheidh d'iallach orthu a gcumas a laghdú sa chomhthéacs seo. Ní áireofar aon ghearradh cumais laistigh de na cuideachtaí sin mar chuid den íoslaghdú.

7. Cinnfear méid iomlán na hollchabhrach um athstruchtúrú le formheas le haghaidh na gcuideachtaí tairbhiúla de réir na bhfírinnithe do gach aon cheann de na bearta cabhrach dá bhforáiltear sa chlár náisiúnta críochnaitheach um athstruchtúrú agus sna pleananna leithleacha gnó lena bhformheas ag údaráis na Rómáine agus faoi réir fhíorúcháin chríochnaithigh maidir le comhall na gcritéar atá leagtha amach in Airteagal 9(4) de Phrótacal 2 a ghabhann leis an gComhaontú Eorpach agus faoi réir fhormheas ón gComhairle. I gcás ar bith, ní rachaidh méid iomlán na hollchabhrach um athstruchtúrú arna deonú agus arna híoc sa tréimhse 1993-2004 thar ROL 49985 billiún. Laistigh den uasteorainn fhoriomlán sin, beidh feidhm ag na fotheorainneacha nó méideanna uasta seo a leanas maidir le státchabhair arna deonú agus arna híoc do gach cuideachta thairbhiúil sa tréimhse 1993-2004:

Ispat Sidex Galaţi | ROL 30598 billiún |

Siderurgica Hunedoara | ROL 9975 billiún |

CS Reşiţa | ROL 4707 billiún |

IS Câmpia Turzii | ROL 2234 billiún |

COS Târgovişte | ROL 2399 billiún |

Donasid (Siderca) Călăraşi | ROL 72 billiún |

Beidh de thoradh ar an státchabhair inmharthanacht faoi ghnáthimthosca margaidh a bheith bainte amach ag na cuideachtaí tairbhiúla ag deireadh na tréimhse um athstruchtúrú. Déanfar méid agus déine na cabhrach sin a theorannú go dian dá bhfuil fíor‐riachtanach chun an inmharthanacht sin a athbhunú. Cinnfear an inmharthanacht agus aird á tabhairt ar na tagarmharcanna atá tuairiscithe i gCuid III d'Fhoscríbhinn A.

Ní dheonóidh an Rómáin aon státchabhair bhreise do thionscal cruach na Rómáine ar mhaithe le hathstruchtúrú.

8. Is é 2,05 milliún tona méid íosta na nglanlaghduithe cumais iomlán a bheidh le baint amach ag na cuideachtaí tairbhiúla do tháirgí críochnaithe i rith na tréimhse 1993-2008.

Tomhasfar na laghduithe cumais sin ar bhonn áiseanna cruach teorollta a dhúnadh go buan trí scrios fisiciúil ar dhóigh nach féidir na háiseanna a athchur i seirbhís. Ní cháileofar mar laghdú cumais cuideachta thairbhiúil do dhearbhú féimheachta [9].

Déanfar an glanlaghdú íosta cumais de 2,05 milliún tona agus na dátaí chun scor de tháirgeadh agus chun na háiseanna atá fothaithe a dhúnadh go buan a bhaint amach ar cothrom leis an amchlár atá leagtha amach i gCuid II d'Fhoscríbhinn A.

9. Beidh formhuiniú i scríbhinn ó na cuideachtaí tairbhiúla ag gabháil leis na pleananna leithleacha gnó. Cuirfear chun feidhme iad agus áireofar leo ach go háirithe:

(a) I gcás Ispat Sidex Galaţi:

(i) an clár infheistíochta a chur chun feidhme chun an mhonarcha a nuachóiriú, feabhas a chur ar thorthaí, costais a laghdú (go háirithe tomhaltas fuinnimh) agus feabhas a chur ar an gcáilíocht

(ii) aistriú chuig deighleáin mhargaidh táirgí leata cruach ar mó a mbreisluach

(iii) feabhas a chur ar éifeachtúlacht oibríochtúil agus bainistíocht eagraíochtúil

(iv) athstruchtúrú airgeadais na cuideachta a chomhlánú

(v) na hinfheistíochtaí is gá a chur chun feidhme chun reachtaíocht chomhshaoil a chomhlíonadh

(b) I gcás Siderurgica Hunedoara:

(i) na háiseanna a nuachóiriú d'fhonn an plean díolacháin atá beartaithe a ghnóthú

(ii) feabhas a chur ar éifeachtúlacht oibríochtúil agus bainistíocht eagraíochtúil

(iii) na hinfheistíochtaí is gá a chur chun feidhme chun reachtaíocht chomhshaoil a chomhlíonadh

(c) I gcás IS Câmpia Turzii:

(i) aschur táirgí ar mó a bhreisluach agus táirgí próiseáilte a mhéadú

(ii) an clár infheistíochta a chur chun feidhme d'fhonn cáilíocht na táirgeachta a fheabhsú

(iii) feabhas a chur ar éifeachtúlacht oibríochtúil agus bainistíocht eagraíochtúil

(iv) na hinfheistíochtaí is gá a chur chun feidhme chun reachtaíocht chomhshaoil a chomhlíonadh

(d) I gcás CS Reşiţa:

(i) speisialú ar tháirgí leathchríochnaithe chun soláthar d'earnáil áitiúil na bpíobán

(ii) cumais neamhéifeachtacha a dhúnadh

(iii) na hinfheistíochtaí is gá a chur chun feidhme chun reachtaíocht chomhshaoil a chomhlíonadh

(e) I gcás COS Târgovişte:

(i) scair na dtáirgí ar mó a bhreisluach a mhéadú

(ii) an clár infheistíochta a chur chun feidhme chun costais a laghdú, cur le héifeachtacht agus cáilíocht a fheabhsú

(iii) na hinfheistíochtaí is gá a chur chun feidhme chun reachtaíocht chomhshaoil a chomhlíonadh

(f) I gcás Donasid Călăraşi:

(i) an clár infheistíochta a chur chun feidhme chun an mhonarcha a nuachóiriú

(ii) scair na dtáirgí críochnaithe a mhéadú

(iii) na hinfheistíochtaí is gá a chur chun feidhme chun reachtaíocht chomhshaoil a chomhlíonadh.

10. Ní foláir comhaontú ón gCoimisiún, agus, nuair is iomchuí, ón gComhairle, a bheith le haon athruithe iardain ar an bplean náisiúnta um athstruchtúrú agus ar na pleananna leithleacha gnó.

11. Cuirfear an t-athstruchtúrú chun feidhme faoi dhálaí lán-trédhearcachta agus ar bhonn phrionsabail fónta gheilleagar an mhargaidh.

12. Déanfaidh an Coimisiún agus an Chomhairle faireachán géar roimh an aontachas agus ina dhiaidh, go dtí 2009, ar chur chun feidhme an chláir um athstruchtúrú agus na bpleananna leithleacha gnó agus ar chomhall na gcoinníollacha atá leagtha amach sna forálacha seo agus i bhFoscríbhinn A. Déanfaidh an Coimisiún faireachán, ach go háirithe, ar na príomhghealltanais agus na príomhfhorálacha atá leagtha síos i míreanna 7 agus 8 maidir le státchabhair, inmharthanacht agus laghduithe cumais, ag baint úsáide ach go háirithe as na tagarmharcanna um athstruchtúrú atá leagtha amach i mír 9 agus i gCuid III d'Fhoscríbhinn A. Chuige seo, cuirfidh an Coimisiún tuarascáil chuig an gComhairle.

13. Áireofar ar an bhfaireachán meastóireacht neamhspleách a dhéanfar gach bliain ó 2005 go 2009.

14. Comhoibreoidh an Rómáin go hiomlán leis na socruithe faireacháin go léir. Ach go háirithe:

- soláthróidh an Rómáin don Choimisiún tuarascálacha leathbhliantúla tráth nach déanaí ná an 15 Márta agus an 15 Meán Fómhair gach bliain, mura gcinnfidh an Coimisiún a mhalairt. Soláthrófar an chéad tuarascáil an 15 Márta 2005 agus an tuarascáil dheireanach an 15 Márta 2009;

- beidh sna tuarascálacha an fhaisnéis uile is gá chun faireachán a dhéanamh ar phróiseas an athstruchtúraithe agus ar laghdú agus úsáid cumais agus tabharfar iontu dóthain sonraí airgeadais chun gur féidir measúnú a dhéanamh cibé an bhfuil nó nach bhfuil na coinníollacha agus na ceanglais sna forálacha seo agus i bhFoscríbhinn A comhallta. Beidh sna tuarascálacha ar a laghad an fhaisnéis atá leagtha amach i gCuid IV d'Fhoscríbhinn A, agus forchoimeádann an Coimisiún an ceart an Chuid sin a mhodhnú i gcomhréir lena thaithí i rith an phróisis faireacháin. I dteannta le tuarascálacha leithleacha gnó na gcuideachtaí tairbhiúla, beidh tuarascáil freisin ar staid fhoriomlán earnáil chruach na Rómáine, lena n‐áirítear forbairtí maicreacnamaíocha déanacha;

- cuirfidh an Rómáin iallach ar na cuideachtaí tairbhiúla gach sonra is ábhartha a nochtadh a d'fhéadfaí a mheas, i gcúinsí eile, mar shonraí rúnda. Agus tuairisc á tabhairt aige don Chomhairle, áiritheoidh an Coimisiún nach nochtfar faisnéis rúnda atá sonrach do chuideachta.

15. Beidh cruinniú gach sé mhí ag Coiste Comhairleach ar a mbeidh ionadaithe d'údaráis na Rómáine agus don Choimisiún. Féadfaidh an Coiste Comhairleach sin cruinnithe ad hoc a chomóradh freisin má mheasann an Coimisiún gur gá sin.

16. Má shuíonn an Coimisiún, ar bhonn an fhaireacháin, gur tharla diallais shuntasacha ó na réamhaisnéisí maidir le forbairtí maicreacnamaíocha, ó staid airgeadais na gcuideachtaí tairbhiúla nó ón measúnú inmharthanachta, féadfaidh sé a chur de cheangal ar an Rómáin bearta iomchuí a ghlacadh chun bearta um athstruchtúrú de chuid na gcuideachtaí tairbhiúla i dtrácht a athneartú nó a mhodhnú.

17. Má thaispeánann an faireachán:

(a) nár comhalladh na coinníollacha atá leagtha amach sna forálacha seo agus i bhFoscríbhinn A, nó

(b) nár comhalladh aon cheann de na gealltanais arna ndéanamh ag an Rómáin faoi chuimsiú fhadú na tréimhse inar féidir leis an Rómáin státchabhair a dheonú go heisceachtúil chun a tionscal cruach a athstruchtúrú faoin gComhaontú Eorpach, nó

(c) go ndearna an Rómáin, i gcaitheamh na tréimhse athstruchtúraithe, státchabhair neamhréireach bhreise a dheonú do na cuideachtaí tairbhiúla nó d'aon chuideachta chruach,

glacfaidh an Coimisiún na bearta iomchuí ag cur de cheangal ar aon chuideachta i dtrácht aon chabhair arna deonú de shárú ar na coinníollacha atá leagtha síos sna forálacha seo agus i bhFoscríbhinn A a aisíoc. Nuair is gá, rachfar ar iontaoibh na gclásal cosanta atá leagtha síos in Airteagal 37 den Phrótacal nó faoi Airteagal 39 den Phrótacal.

[8] IO L 357, 31.12.1994, lch. 2. Comhaontú mar atá arna leasú go deireanach le Cinneadh Uimh. 2/2003 ó Chomhairle Chomhlachais/AE na Rómáine an 25.9.2003 (gan foilsiú fós san Iris Oifigiúil).

[9] Beidh laghduithe cumais buan de réir bhrí Chinneadh Uimh. 3010/91/CEGC ón gCoimisiún (IO L 286, 6.10.1991, lch. 20).

--------------------------------------------------